RO Jurnalul Oficial al Uniunii Europene C 212/9

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 212/07

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în conformitate cu articolul 9

„MONTASIO”

NR. CE: IT-PDO-0217-0012-10.03.2006

IGP ( ) DOP ( X )

1. Rubrica din caietul de sarcini care face obiectul modificării:

—  Denumirea produsului —  Descrierea produsului —  Aria geografică —  Dovada originii — Metoda de obținere —  Legătura — Etichetarea —  Cerințele naționale —  Altele (de precizat)

2. Tipul modificării (modificărilor):

—  Modificare a documentului unic sau a fișei-rezumat — Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Metoda de obținere:

Se introduce posibilitatea de a folosi lapte obținut din 4 mulgeri.

Lipsa unor mijloace adecvate pentru păstrarea laptelui, mai ales în lunile de vară, a determinat introducerea în exploatații a unor sisteme de răcire a laptelui, în vederea păstrării și îmbunătățirii calității acestuia.

Aproape toate exploatațiile s-au dotat deja în acest sens și, prin urmare, fabricile de brânzeturi recoltează lapte care a fost supus unui tratament de răcire pentru a ajunge la o temperatură cuprinsă, de obicei, între + 4 și + 8 °C, temperatura de stocare prevăzută de caietul de sarcini în vigoare. Introducerea sistemelor de răcire automate și îmbunătățirea simultană a calității laptelui permit acum exploatațiilor să utilizeze lapte obținut chiar și din patru mulgeri consecutive, economisindu-se, așadar, timp și bani.

Se introduce fraza: „Din punctul de vedere al conținutului de germeni la 30 °C (x ml) și al celulelor somatice (x ml), laptele utilizat trebuie să fie conform și să respecte dispozițiile din Regulamentul (CE) nr. 853/2004 din 29 aprilie 2004”. Regulamentul menționat depășește și înlocuiește dispozițiile Directivei 92/46/CEE, transpusă prin Decretul Președintelui Republicii nr. 54 din 14 decembrie 1997, anexa A, capitolul IV, ulterior abrogat.

Se elimină limitarea inutilă și înșelătoare „în interiorul fabricii de brânzeturi”, deoarece maturarea poate avea loc și în cadrul societăților recunoscute care se ocupă de maturare, nu doar în unitatea de producție.

Se modifică temperaturile de încălzire a laptelui și de preparare, deoarece, după ani de experiență, mai ales în cadrul controalelor efectuate de organismul terț, s-a evidențiat faptul că intervalul propus era prea limitat, instrumentele de măsurare prezente în fabrica de brânzeturi (termometrele manuale sau mecanice) prezentând diferențe față de instrumentele de precizie utilizate de inspectori. De asemenea, și vitezele diferite de transmitere a căldurii (abur-cupru, abur-oțel) și efectul în lanț al acestora ne-au sugerat să extindem intervalul temperaturilor respective. Această extindere nu are o importanță deosebită din punct de vedere tehnic în cazul temperaturilor la care se adaugă cheagul, dar intervalul mai amplu al temperaturilor de preparare permite stimularea dezvoltării bacteriilor lactice termofile prezente în laptele conform și deci cu un conținut bacterian redus.

Se introduce o temperatură minimă pentru primele 60 de zile de maturare, deoarece, conform constatărilor unui studiu efectuat de Consorzio per la tutela del formaggio„Montasio” împreună cu Istituto lattiero-caseario di Thiene, o temperatură prea joasă încetinește fenomenele biochimice ale brânzei și nu permite pierderea umidității, pierdere necesară și caracteristică pentru brânza „Montasio”. În plus, temperatura minimă de + 8 °C poate fi menținută până în a 30-a zi de maturare, după care trebuie ridicată din motivele prezentate anterior. Interdicția de a se depăși limita de temperatură de 12 °C nu are un impact semnificativ, având în vedere că perioada minimă de maturare rămâne aceeași.

În a zecea zi de maturare se schimbă puțin valoarea umidității, deoarece s-a considerat necesar să se introducă o toleranță maximă de 2 % din valorile analitice ale umidității înregistrate în perioada de maturare cuprinsă între a zecea și a șaizecea zi, cu scopul de a îngloba eventualele mici deviații rezultate în urma măsurării cu ajutorul instrumentelor. În plus, se modifică anumiți parametri referitori la caracteristicile produsului la momentul consumului în a șaizecea zi de maturare, precum umiditatea maximă (tot în cadrul procentului de 2 %), greutatea roții și diametrul (valori mai restrictive). Modificarea constă în introducerea marjei de toleranță de 2 %, la fel cum s-a stabilit în legătură cu umiditatea maximă prevăzută pentru a șaizecea zi de maturare. Greutatea roții trebuie să se încadreze într-un interval mai puțin variabil, astfel încât să se mențină cu mai multă precizie standardul de comercializare. De asemenea, diametrul este stabilit cu mai multă exactitate, nefiind comercializate roțile al căror diametru depășește 35 cm.

Deoarece brânza este un produs ecologic, cu caracteristici de randament, scădere în greutate etc., condiționate foarte mult în primul rând de lapte, materia primă, de condițiile meteorologice și de mediu etc., s-a considerat că, în loc să se modifice în mod nerealist parametrii de analiză, este mai corect, din punct de vedere științific și tehnic, să se admită o perioadă mai lungă de maturare pentru ca produsul să piardă cantitatea de apă necesară pentru a se încadra în parametrii înregistrați după 60 de zile de maturare. Așadar, brânza care depășește, în a zecea zi de maturare, valoarea fixată, nu poate fi, oricum, comercializată înaintea celei de a șaizecea zi și trebuie supusă în cea de a șaizecea zi unei analize pentru a se verifica dacă pierderea de greutate din timpul maturării a compensat valoarea inițială mai ridicată. Dacă produsul nu este conform cu valoarea prevăzută, lotul trebuie privat de marcajul aplicat la început (ștergerea marcajului). În mod similar, brânza care, în a șaizecea zi de maturare, nu are valorile de umiditate prevăzute este supusă unui nou control în a nouăzecea zi de maturare, înainte de a primi denumirea „Montasio”. Și în acest caz, dacă produsul nu este conform cu valoarea prevăzută, lotul trebuie privat de marcajul aplicat la început.

Este necesar să se introducă o dispoziție conform căreia se poate trece la porționare și preambalare doar după încheierea perioadei minime de maturare de șaizeci de zile.

3.2. Etichetarea:

Este tratată mai detaliat secțiunea privitoare la descrierea și prezentarea produsului la momentul comercializării. Această modificare a devenit necesară pentru a informa mai precis și punctual consumatorii.

Este admisă posibilitatea de a identifica în mod univoc roțile de brânză „Montasio” DOP „prodotto della montagna” (produs montan), aplicând pe marginea exterioară o plăcuță cu mențiunea PDM dacă întregul ciclu productiv, de la obținerea laptelui și până la maturarea timp de minimum 60 de zile, a avut loc în zone considerate a fi de munte (conform definiției din legislația națională în vigoare) și cuprinse în aria de producție a DOP.

FIȘĂ-REZUMAT

REGULAMENTUL (CE) NR. 510/2006 AL CONSILIULUI

„MONTASIO”

NR. CE: IT-PDO-0217-0012-10.03.2006

DOP ( X ) IGP ( )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministero delle politiche agricole alimentari e forestali Adresă: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.gov.it

2. Grup:

Denumire: Consorzio per la tutela del formaggio Montasio Adresă: Vicolo Resia ½ 33030 Codroipo UD ITALIA Tel. +39 0432905317 Fax +39 0432912052 E-mail: info@formaggiomontasio.net Componență: Producători/prelucrători ( X ) Alte categorii ( )

3. Tip de produs:

Clasa 1.3 – Brânzeturi

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Montasio”

4.2. Descriere:

Brânză din lapte de vacă, maturată pe perioadă medie și îndelungată, cu formă cilindrică și margine exterioară dreaptă sau aproape dreaptă și cu fețe plane sau ușor convexe. Brânza „Montasio” este produsă din lapte nepasteurizat, utilizându-se doar lapte fermentat natural sau fermenți autorizați. Perioada minimă de maturare este de 60 de zile, conținutul de umiditate fiind controlat prin eșantionare în a zecea și în a șaizecea zi de maturare. Principalele rase crescute sunt Bruno alpina, Pezzata Rossa Italiana și Pezzata Nera.

Hrana bovinelor constă în cereale, mai ales porumb și orz, nutrețuri verzi și uscate (culturi diverse și lucernă) și nutrețuri însilozate (mai ales porumb). Aceste produse constituie aproximativ 80-85 % din totalul de hrană și provin în principal din aria de producție. Concentratele și nucleele proteice sunt cumpărate, în general, de la producătorii de furaje aflați în aria de producție și care utilizează mai ales cerealele locale, făcând achiziții de pe piața făinurilor proteice (de exemplu, soia și lucernă, produse, însă, și la nivel local) și a suplimentelor minerale și vitaminice.

În a șaizecea zi de maturare, brânza DOP „Montasio” trebuie să prezinte următoarele caracteristici: umiditate maximă de 36,72 %; grăsime în substanța uscată: minimum 40 %; greutate: 6-8 kg; diametrul roții: 30-35 cm; margine exterioară: maximum 8 cm; coajă: netedă, regulată și elastică; pastă: compactă, cu câteva găurele; culoare: naturală, ușor spre galben-pai; aromă: caracteristică; gust: picant și plăcut.

4.3. Aria geografică:

Aria de producție a DOP „Montasio” cuprinde întregul teritoriu al regiunii Friuli Venezia Giulia; din regiunea Veneto, întregul teritoriu al provinciilor Belluno și Treviso și o parte a teritoriului provinciilor Padova și Venezia, delimitată după cum urmează: „de la intersecția liniei de demarcare a provinciei Treviso cu linia de demarcare a provinciei Padova, de-a lungul acestei din urmă linii, până la întâlnirea cu autostrada Serenissima. Se continuă de-a lungul acestei linii până la podul-autostradă peste râul Brenta, apoi de-a lungul acestui râu până la gura de vărsare”.

4.4. Dovada originii:

Toate etapele procesului de producție sunt monitorizate, pentru fiecare înregistrându-se intrările și ieșirile. În acest mod, precum și prin înscrierea în registrele corespunzătoare gestionate de organismul de control a tuturor componentelor filierei și prin declararea la timp a cantităților produse către organismul de control, se garantează trasabilitatea produsului. Toate persoanele, fizice sau juridice, înscrise în registrele respective vor face obiectul controalelor din partea organismului de control.

Filiera este alcătuită din exploatații recunoscute, identificate și controlate prin eșantionare. Recoltarea laptelui destinat producției de brânză DOP „Montasio” este urmărită zilnic prin controlarea și recunoașterea mijloacelor de transport utilizate, a cisternelor de recoltare ale exploatațiilor și a sistemelor de tratare termică a laptelui (pentru „Montasio”, laptele nu trebuie să fie pasteurizat). Apoi, brânza „Montasio” produsă este identificată imediat cu ajutorul benzilor de ștanțare care imprimă, pe lângă codul de identificare al producătorului, anul/luna și ziua de producție. Toate înregistrările legate de producția de brânză „Montasio” se fac pe un suport de hârtie adecvat și, de asemenea, online, prin mijloace informatice, atunci când este posibil.

Exploatațiile producătoare de lapte, fabricile de brânzeturi și societățile care se ocupă doar de maturare trebuie să fie situate în aria de producție.

4.5. Metoda de obținere:

Producerea și prelucrarea laptelui, maturarea și operațiunile de marcare a brânzei „Montasio” trebuie să se desfășoare în aria delimitată la punctul 4.3.

După coagularea laptelui cu cheag de vițel, coagulul se rupe până la obținerea unei paste cu granule cât bobul de orez; după prelucrare, pasta este sărată și apoi supusă maturării de durată medie sau lungă. Maturarea brânzei „Montasio” durează cel puțin șaizeci de zile, temperatura fiind de minimum 8 °C în primele treizeci de zile și superioară acestei valori în restul perioadei de maturare.

Toate transferurile loturilor de „Montasio” cu mai puțin de 60 de zile de maturare sunt înregistrate atât de producător, cât și de societatea care se ocupă de maturare, atât pe suport de hârtie, cât și online, prin mijloace informatice.

4.6. Legătura:

Factorii naturali sunt legați de condițiile climatice ale ariei de producție, în mare parte montană și colinară, unde încă se mai practică păscutul și pășunatul alpin, toate acestea influențând calitatea nutrețurilor destinate alimentației vacilor de lapte.

Brânza „Montasio” era înscrisă în lista de prețuri a localităților San Daniele și Udine din perioada 1773-1775, fapt care arată că „Montasio” era comercializat, nefiind un produs local sau destinat autoconsumului. Mai mult decât atât, din comparația prețurilor rezultă că „Montasio” era mult mai scump decât celelalte brânzeturi similare produse în zonele limitrofe. Acest fapt se datorează cu siguranță nu doar savoarei și gustului, ci și caracteristicii principale a acestui produs: este o brânză care se poate păstra mult timp, care se maturează și, prin urmare, poate deveni obiectul schimburilor comerciale. Puternica legătură a brânzei „Montasio” cu aria de producție este demonstrată și de puternicul impuls pe care producția acestei brânze l-a dat dezvoltării cooperativelor. Cu puțin înainte de 1880, la Cadore, a apărut prima cooperativă în sectorul produselor lactate, cooperativele pentru lactate răspândindu-se nu mult după aceea în Friuli și în Veneto. Cu puțin înainte de 1915 (chiar înaintea Primului Război Mondial), în zonă se aflau aproximativ 350 de structuri cooperative care vizau producția și comercializarea brânzei „Montasio”, o cifră remarcabilă.

Un alt element care leagă producția brânzei DOP „Montasio” de teritoriu este deschiderea, în 1925, în Friuli Venezia Giulia, a unei școli pentru fabricarea brânzeturilor (Scuola di Caseificio) care, de-a lungul timpului, a format tehnicieni în domeniu pentru fabricile de brânzeturi din partea orientală a regiunii Veneto și din regiunea Friuli Venezia Giulia. În anii ’20, aria de producție se suprapunea deja cu cea consacrată prin documentele ulterioare.

Brânza „Montasio” și tehnica sa de producție specifică s-au răspândit repede în Friuli și în partea orientală a regiunii Veneto, și nu doar datorită factorilor umani și instrumentali (precum apariția cooperativelor pentru lactate sau înființarea unei școli pentru tehnicieni în sectorul produselor lactate), astfel încât în anii ’60 s-a ajuns la remarcabila cifră de peste 650 de fabrici de produse lactate active. Această dezvoltare nu ar fi fost, însă, atât de semnificativă fără contribuția mediului în care s-a răspândit inițial tehnica de producție.

În primul rând, partea orientală a Italiei a fost dintotdeauna și continuă să fie caracterizată de precipitații abundente primăvara și toamna, ceea ce a favorizat răspândirea pajiștilor și cultivarea cerealelor (grâu și orz), care constituie baza alimentației bovinelor. Un alt element semnificativ este dezvoltarea cultivării porumbului, și deci utilizarea porumbului ca aliment proaspăt și însilozat. De câțiva ani, aria de producție este caracterizată și de culturile de soia, această plantă fiind utilizată ca supliment proteic.

Fără doar și poate, mediul în care s-a dezvoltat brânza „Montasio” deținea caracteristici microbiologice propice dezvoltării și răspândirii acestui produs. Brânza „Montasio” este caracterizată de o floră microbiană termofilă care permitea și permite în continuare obținerea unui produs unic printre brânzeturi, de consumat atât proaspăt (în prezent, după un minim de 2 luni, dar acum câteva decenii „Montasio” putea fi consumat și după o lună), cât și maturat, care se poate păstra peste 36 de luni fără a se altera, deși își schimbă, cu timpul, proprietățile organoleptice, gustul și mirosul, grație tocmai conținutului bacterian natural al pajiștilor/pășunilor din aria de producție.

Acest fapt este evidențiat de comparația dintre „Montasio” și brânzeturile alpine din zonele învecinate, în cazul cărora, din motive istorice, tradiționale și de mediu, metodele de preparare au trebuit diferențiate în funcție de tipul de brânză dorit: proaspătă sau maturată timp de 6 sau 8 luni.

Ca urmare a îmbunătățirii tehnicilor de creștere a animalelor, a eficientizării culturilor și a introducerii unor modalități de mulgere tot mai igienice, s-a simțit nevoia de a îmbogăți laptele doar cu anumite microorganisme adecvate și care favorizează producerea brânzei „Montasio”. Din acest motiv, s-a experimentat și s-a răspândit utilizarea laptelui fermentat (bogat în coci și cu puțini bacili), pornindu-se de la laptele obținut în aria de producție. În schimb, în alte zone învecinate s-a recurs la utilizarea zerului fermentat (bogat în bacili).

4.7. Organism de control:

Denumire: CSQA Certificazioni srl Adresă: Via San Gaetano 74 36016 Thiene VI ITALIA Tel. +39 0445313011 Fax +39 0445313070 E-mail: csqa@csqa.it

4.8. Etichetare:

Identificarea produsului se face prin marcarea de către producător cu ajutorul benzilor de ștanțare personalizate, care imprimă codul producătorului, sigla provinciei și data de producție. „Marca de origine” a brânzei DOP „Montasio” este formată din cuvântul „Montasio” imprimat oblic, atât normal, cât și răsturnat (figura 1).

Dacă este obținută prin respectarea caietului de sarcini al produsului, această „marcă de origine” se aplică pe toate produsele societăților asociate sau neasociate.

Figura 1

Logoul denumirii este format din litera M majusculă stilizată, sub care se află mențiunea „Montasio”.

Figura 2

Dacă întregul proces de producție, de la obținerea laptelui și până la maturarea timp de minimum 60 de zile, are loc în ariile considerate a fi de munte (conform definiției din legislația națională în vigoare) și cuprinse în aria de producție a brânzei DOP „Montasio”, atunci pe eticheta acesteia poate figura mențiunea „prodotto della montagna” (produs montan). În acest scop, pe marginea exterioară se aplică o plăcuță specială cu mențiunea „PDM”, acronimul expresiei „prodotto della montagna”.

În cazul brânzei DOP „Montasio” maturată mai mult de 100 de zile, la cererea voluntară a tuturor producătorilor asociați sau neasociați și în urma verificărilor pe care le efectuează, Consorzio per la Tutela del Formaggio Montasio poate marca la cald logoul denumirii (figura 2), în spațiul anume creat pe marginea exterioară.

(1) JO L 93, 31.3.2006, p. 12.